KOMMISSIONENS BESLUTNING af 9. december 1998 om ændring af beslutning 95/506/EF om bemyndigelse af medlemsstaterne til midlertidigt at træffe supplerende foranstaltninger mod spredning af Pseudomonas solanacearum (Smith) Smith, for så vidt angår Kongeriget Nederlandene (meddelt under nummer K(1998) 3944) (98/738/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), senest ændret ved direktiv 98/2/EF (2), særlig artikel 15, stk. 3, og

ud fra følgende betragtninger:

Skadegøreren Pseudomonas solanacearum (Smith) Smith kaldes nu almindeligvis Ralstonia solanacearum (Smith) Yabucchi et al.; Pseudomonas solanacearum (Smith) Smith er imidlertid et synonym for Ralstonia solanacearum (Smith) Yabuuchi et al., og begge navne bruges i den videnskabelige litteratur og den gældende fællesskabslovgivning;

hvis en medlemsstat mener, at der er overhængende risiko for indslæbning på dens område fra en anden medlemsstat af Pseudomonas solanacearum (Smith) Smith, som forårsager kartoffelbrunbakteriose, kan den midlertidigt træffe de supplerende foranstaltninger, som den finder nødvendige, så længe Kommissionen ikke har vedtaget sådanne foranstaltninger;

Nederlandene underrettede den 3. oktober 1995 de øvrige medlemsstater og Kommissionen om, at det var blevet fastslået, at nogle prøver af kartofler med oprindelse i nævnte land var smittet med Pseudomonas solanacearum; af yderligere rapporter fra Nederlandene fremgik det, at flere prøver fra kartoffelproduktionen i 1995, herunder læggekartofler, udviste bekræftet smitte med Pseudomonas solanacearum; Kommissionen vedtog derfor beslutning 95/506/EF om bemyndigelse af medlemsstaterne til midlertidigt at træffe supplerende foranstaltninger mod spredning af Pseudomonas solanacearum (Smith) Smith, for så vidt angår Kongeriget Nederlandene (3); beslutning 95/506/EF blev ændret ved beslutning 96/599/EF (4) og 97/649/EF (5), og dens gyldighed blev forlænget for en begrænset periode;

Nederlandene underrettede den 28. august 1998 de andre medlemsstater og Kommissionen om, at det i sommeren 1998 var blevet fastslået, at prøver af kartofler bestemt til stivelsesproduktion og med oprindelse i nævnte land var smittet med Pseudomonas solanacearum; det var imidlertid ikke muligt endeligt at fastslå kilden til infektionen, og da i øvrigt Fællesskabets kontrolordning for Pseudomonas solanacearum fastlagt ved Rådets direktiv 98/57/EF (6) endnu ikke er gennemført i medlemsstaterne, er det berettiget fortsat at opretholde supplerende foranstaltninger for denne situation; gyldigheden af beslutning 95/506/EF bør derfor forlænges i yderligere en begrænset periode;

de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

I beslutning 95/506/EF foretages følgende ændringer:

1) I artikel 1, stk. 1, ændres »For kartofler fra 1997-høsten sørger Kongeriget Nederlandene indtil den 30. juni 1998 for læggekartofler og indtil den 30. september 1998 for andre kartofler for« til »For kartofler fra 1998-høsten sørger Kongeriget Nederlandene indtil den 20. august 1999 for«.

2) I artikel 3, stk. 1, sidste punktum, ændres »den 1. maj 1998« til »den 1. maj 1999«.

3) I artikel 3, stk. 3, ændres »den 15. december 1997« og »1997-høsten« til henholdsvis »den 15. december 1998« og »1998-høsten«.

Artikel 2

Denne beslutning er rettet til medlemsstaterne.

Udfærdiget i Bruxelles, den 9. december 1998.

På Kommissionens vegne

Franz FISCHLER

Medlem af Kommissionen

(1) EFT L 26 af 31. 1. 1977, s. 20.

(2) EFT L 15 af 21. 1. 1998, s. 34.

(3) EFT L 291 af 6. 12. 1995, s. 48.

(4) EFT L 265 af 18. 10. 1996, s. 18.

(5) EFT L 274 af 7. 10. 1997, s. 14.

(6) EFT L 235 af 21. 8. 1998, s. 1.